КИФЩI-м и спартакиадэм хэтынухэр къыхах
Налшык СпортымкIэ и унэм КъБР-м и еджакIуэхэм бэнэкIэ хуитымкIэ я спартакиадэ щекIуэкIащ.
Абы хэтащ спортсмени 120-рэ. Зэхьэзэхуэм кърикIуахэмкIэ яубзыхуащ мэлыжьыхьым и 24 — 25-хэм Краснодар крайм и Ейск къалэм щекIуэкIыну КИФЩI-м и спартакиадэм ди щIыхьыр щызыхъумэну КъБР-м и командэ къыхэхар.
Гупым хагъэхьащ республикэ зэхьэзэхуэм япэ увыпIэр къыщызыхьахэу Шэру Иналбэч, Къанкъул Ислъам, ДыщэкI Албэч, ГунжафIэ Альберт, ЦIагъуэ Арслан, Гугу Алим, Бэгъэтыр Руслан, БищIо Тимур, ХъутIэжь Алим, Ныбэжь Нурмухьэмэд, Задорин Артур сымэ.
Командэхэм я зэпеуэм бжьыпэр щиубыдащ Налшык и гупым. Бахъсэндэсхэр — етIуанэ, Тэрч куейм къикIахэр ещанэ хъуахэщ.
Зэхьэзэхуэм и къызэгъэпэщакIуэщ КъБР-м Спортымрэ туризмымкIэ и министерствэр. ЕхъулIэныгъэ зыIэрызыгъэхьахэм абы къыбгъэдэкI медалхэмрэ щIыхь тхылъхэмрэ иратащ.
